**FM i keglebillard og karambole 11.-12.11.2023**

**Redigeret af Britta Jensen ud fra stævnelederrapporten.**

Følgende foreninger var tilmeldt: Sønderborg, Vejle, Randers, København, Sorø, Herning, Horsens og Aalborg.

Endnu engang havde Aalborg påtaget sig at afvikle det årlige FM i Solsidens lokaler i Nørresundby.

Denne gang valgte man dog at starte noget tidligere, så stævnet gik i gang kl. 9.00 lørdag. Det betød, at man kunne slutte kl. 18.00 om lørdagen. Det var der stor tilfredshed med, så sådan gøres det formentlig også fremover.

Lørdag gik med at afvikle holdturneringen og så meget karambole som muligt. Det betød, at B-rækken blev færdigspillet lørdag, så der kun manglede finalen og kampen om bronze i A-rækken.

Der var en drøftelse omkring stedet for afholdelse af stævnet næste år (2024). Herning er foreslået, men måske det vil få betydning for antallet af spillere fra bl.a. Aalborg.

Alternativt skal der søges om dispensation til at afvikle stævnet den første weekend i november 2024, da Solsidens Billard er optaget den 2. weekend.

Alle er dog enige om, at netop Solsidens Billard Klub danner en fantastisk ramme for afviklingen af FM. Der sørges for fællesspisning, der aldrig slår fejl, og lokaliteterne er optimale.

Tak til Aalborg for afvikling af et godt stævne.

**Redaktøren siger tak til Peter Dorf Kristensen for stævnelederrapport samt til Kim Moberg, Herning, for billeder.**